
					Velkommen til boken om naturhelter! Jeg heter Marina og er biolog. Som biolog liker jeg å snakke om vår fantastiske natur, slik at flere lærer om den og får lyst til å bevare den. 

					Hvem som helst kan bli en naturhelt. Alt som trengs, er at man ønsker å lære seg mer om naturen. Når du lærer mer om den, vil du forstå den bedre, og kan fortelle andre om den. Da har du blitt naturens stemme. 

					I denne boka kan du lese om femten kjente og ukjente naturhelter som jeg beundrer og inspireres av. Det er tøffe, nysgjerrige og kule kvinner og menn med ulike liv og yrker, som på hver sin måte kjemper eller har kjempet for natur og miljø. 

					Jeg håper at disse femten naturheltene, som alle har funnet hver sin måte å snakke for naturen på, vil inspirere deg til å finne ut hvordan DU kan gi naturen stemme. 

					 

					Marina

					Paleontologi: Dette er læren om livet på jorden før menneskene kom. En paleontolog studerer ofte fos-siler for å lære om organismer som levde for mange, mange år siden. 

					Fossil: En rest eller spor av en organisme fra fortiden. Fossiler kan fortelle oss hva som levde på jorden før oss mennesker. De sier noe om hvordan utdødde organis-mer så ut og hvordan de levde.

					Geologi: Læren om bergarter og jordsmonn i jord-skorpen. Geologer jobber med hvordan dette endrer seg, hvordan bergarter blir dannet, ser ut og hva de består av. 

					Geografi: Læren om hvordan jordoverflaten ser ut, spesielt hvordan områder utvikler seg og skiller seg fra andre områder. Geografer jobber med å studere denne utviklingen. 

					Biologi: Vitenskapen om alt som lever på jorden. Biologer kan jobbe med mange fagområder, for eksempel økologi, botanikk og zoologi. 

					Marinbiologi: Vitenskapen om livet i havet. En marin-biolog kan jobbe med sjøpattedyr, koraller eller annet liv i havet, og studere hvordan det påvirkes av omgivelsene.

					Primatologi: Læren om primater, som består av noen apearter og oss mennesker. Primatologer observerer og studerer primatenes språk, atferd og sosiale vaner. 

					Botanikk: Vitenskapen om planter. En botaniker studerer hvordan planter er i slekt med hverandre, og hvordan de vokser og tilpasser seg omgivelsene og naturen rundt seg. 

					Zoologi: Vitenskapen om dyr og deres liv. En zoologhar ofte god kunnskap om en spesiell dyreart eller dyregruppe.

